Marie Bjerre
Marie Bjerre er en dansk politiker fra partiet Venstre, medlem af Folketinget siden 2019 og digitaliseringsminister og minister for ligestilling i Mette Frederiksens SVM-regering fra 2022.
Marie Bjerre er uddannet jurist fra Københavns Universitet og har desuden en master i international jura fra University of California, Berkeley. Hun var 2010-2012 politisk assistent i Bruxelles for daværende medlem af Europa-Parlamentet for Venstre Jens Rohde. Fra 2012 til 2016 arbejdede hun som advokat og advokatfuldmægtig for Gorissen Federspiel i Aarhus 2012-2016. Derefter var hun advokat hos Storm Advokater i Aalborg fra 2016 og indtil hun blev valgt til Folketinget i 2019.
Marie Bjerre var formand for Venstres Ungdom i Viborg fra 2004 til 2005. Hun blev opstillet som kandidat for Venstre i Himmerlandskredsen i 2016. Ved det førstkommende folketingsvalg i 2019, hvor partiet gik frem fra 34 til 43 mandater, opnåede hun valg i Nordjyllands Storkreds. Som nyvalgt folketingsmedlem blev hun sit partis erhvervsskatteordfører og SU-ordfører. Senere i perioden har hun været ordfører for klima, bæredygtighed og verdensmål samt for social- og handicapområdet.
Ved dannelsen af trepartiregeringen mellem Socialdemokratiet, Venstre og Moderaterne i december 2022 blev Marie Bjerre udnævnt til digitaliseringsminister og minister for ligestilling.